section_heading: Poslijeratne godine
paragraph_text: Po završetku rata u Kutini se formiraju dva sportska društva, Radnik i obnovljena Moslavina, koji 1946. fuzioniraju i nastupaju pod imenom Radnik-Moslavina. 1951. kutinski nogomet doživljava svoju kulminaciju, jer tada nogometaši Radnika-Moslavine postaju prvaci Zagrebačke oblasne lige i osiguravaju plasman u Hrvatsku nogometnu ligu. Te iste godine klub se plasirao među 64 najbolje momčadi u Kupu Jugoslavije. Krajem 1951. godine pokroviteljstvo nad klubom preuzima poduzeće Metan iz Kutine, pod čijim imenom klub nastupa do 1959., kada ponovno uzima svoje prvotno ime Moslavina. Zapažen uspjeh postignut je 1957., kada je izboren ulazak u Međupodsaveznu ligu Karlovac-Sisak-Bjelovar.